Dagi ula d akal ijuhed. Akken i aɣ-d-yenna Salah. 99% d imjuhad, am uqcic am teqcict, am urgaz am tmeṭṭut. Iɛedda syin aṭas n tikal Amirouche. D adrar u d amekkan yeṭṭurfin. Ɣlin din 63 n yimeɣras n taddart, acu kan ayen yerḥan kter imezdaɣ-is d taqcict-nni tamecṭuḥ n 2 n yiseggasen i tenɣa Fransa akked yemma-s, deg useggas 1958. Tella ɣef uɛrur n yemma-s mi wwint azger ad dyessew deg tala. ‘’Win yemmuten, ahat yertaḥ’’, i as-qqaren. Acu kan, tella yiwet n tmeṭṭut, mazalitt akka ar tura, ha-tt-an s warraw-is. Ayen i as-yeḍran, d laɛǧeb, ‘’awi-d kan ad tidir’’, i as-tenna yemma-s asmi i as-tefka aman n tasa-s ad ten-tesew imi ur yelli kra deg yidmaren-is. ‘’Acḥal d abrid ay sliɣ, i yemma tenna-d : annaɣ ! A mmi ur tesɛiḍ ay ččiɣ deg yidmaren ad ak-id-rreɣ. Ula d akerfa ur terwiɣ, amek ara ak-id-smeɣreɣ ? i as-teqqar Nouara deg tezlit-is. Ihi, tameṭṭut-nni, tedder ass-a, acu kan amek i tga tudert-is ? D acu-ten yiḥulfan-is d yixemmimen-is ? Syin ɣer da, ɣillen tefra. Acu kan mi ara tbeddeḍ ɣef tizi n wass-a deg Lezzayer, ad tafeḍ ayen ‘’xedmen warrawis, Fransa ur t-texdim ara’’. I as-yenna Zedek. Axir, diɣ, lgirra d Fransa, meqqar tban, wala ayen sɛeddan akked rebrab : ɣer sdat 30, ɣer deffir 40.